รับมือเงินนอกทะลักไทย เสนอลดดอกเบี้ยคุมค่าบาท
นายสมหมาย ภาษี รมว.คลัง เปิดเผยว่า จากมาตรการอัดฉีดเงินของธนาคารกลางยุโรป (เออีซี)
25 ม.ค. 2558

นายสมหมาย ภาษี รมว.คลัง เปิดเผยว่า จากมาตรการอัดฉีดเงินของธนาคารกลางยุโรป (เออีซี) และผลการอัดฉีดเงินของญี่ปุ่นจะส่งผลทำให้ค่าเงินบาทแข็งค่ามากกว่าประเทศอื่นบ้าง จนกระทบกับผู้ส่งออกให้มีรายได้จากการส่งออกลดลง อย่างไรก็ตาม เชื่อว่าธนาคารแห่งประเทศไทย (ธปท.) จะดูแลค่าเงินบาทไม่ให้แข็งค่าจนเกินไป และยังสามารถบริหารจัดการได้ด้วยการลดอัตราดอกเบี้ยระยะสั้น เพื่อลดแรงกดดันต่อกระแสเงินทุนไหลเข้า ขณะที่กระทรวงการคลังจะใช้นโยบายการคลังช่วยดูแล คือการเร่งรัดการเบิกจ่ายเพื่ออัดฉีดเงินออกสู่ระบบ
เก็บภาษีไตรมาสแรกยังวืด
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า ผลการจัดเก็บรายได้รัฐบาลสุทธิในช่วงไตรมาสแรกของปีงบประมาณ 2558 (ต.ค.-ธ.ค. 2557) จัดเก็บได้ 506,978 ล้านบาท สูงกว่าประมาณการ 5,131 ล้านบาท เนื่องจากการนำส่งรายได้ของรัฐวิสาหกิจสูงกว่าเป้าหมาย 14,969 ล้านบาท และการจัดเก็บของหน่วยงานอื่นสูงกว่าเป้า 8,029 ล้านบาท แต่การจัดเก็บรายได้ของ 3 กรมภาษีหลักยังต่ำกว่าเป้า โดยกรมสรรพากร 349,183 ล้านบาท ต่ำกว่าประมาณการ 9,934 ล้านบาท สรรพสามิต 102,213 ล้านบาท ต่ำกว่าประมาณการ 3,836 ล้านบาท และศุลกากร 30,326 ล้านบาท ต่ำกว่าประมาณการ 574 ล้านบาท
ธปท.สั่งแจงโกงเงิน สจล.
นายจิรเทพ เสนีวงศ์ ณ อยุธยา โฆษก ธปท. กล่าวว่า ธปท.ได้สั่งให้ธนาคารที่เกี่ยวข้องชี้แจงรายละเอียดข้อเท็จจริงเกี่ยวกับบัญชีเงินฝากของสถาบันเทคโนโลยีพระจอมเกล้าเจ้าคุณทหารลาดกระบัง (สจล.) ที่สูญหายกว่า 1,600 ล้านบาท รวมทั้งอยู่ระหว่างตรวจสอบประเมินระบบการควบคุมภายในของธุรกรรมต่างๆ ของธนาคาร    
ด้าน นายพงษ์สิทธิ์ ชัยฉัตรพรสุข ผู้ช่วยผู้จัดการใหญ่อาวุโส ธนาคารไทยพาณิชย์ ยืนยันว่า ธนาคารให้ความร่วมมือกับเจ้าหน้าที่ตำรวจ โดยไม่มีเจตนาประวิงเวลา ซึ่งได้มีการรวบรวมและจัดส่งข้อมูลทางบัญชี ตลอดจนเอกสารประกอบการทำธุรกรรมการเงินที่เกี่ยวข้อง